CELEX: 32019D1334
Language: hr
Date: 2019-08-07 00:00:00
Title: Provedbena odluka Komisije (EU) 2019/1334 оd 7. kolovoza 2019. o određenim zaštitnim mjerama povezanima s afričkom svinjskom kugom u Slovačkoj (priopćeno pod brojem dokumenta C(2019) 5989) (Tekst značajan za EGP.)

8.8.2019   
               
               
                  HR
               
               
                  Službeni list Europske unije
               
               
                  L 208/44
               
            
         PROVEDBENA ODLUKA KOMISIJE (EU) 2019/1334
         оd 7. kolovoza 2019.
         o određenim zaštitnim mjerama povezanima s afričkom svinjskom kugom u Slovačkoj
         
            
               (priopćeno pod brojem dokumenta C(2019) 5989)
            
         
         (Vjerodostojan je samo tekst na slovačkom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 4.,
         uzimajući u obzir Direktivu Vijeća 90/425/EEZ od 26. lipnja 1990. o veterinarskim pregledima koji se primjenjuju u trgovini određenim živim životinjama i proizvodima unutar Unije s ciljem uspostave unutarnjeg tržišta (2), a posebno njezin članak 10. stavak 4.,
         budući da:
         
                     (1)
                  
                  
                     Afrička svinjska kuga zarazna je virusna bolest koja pogađa domaće i divlje svinje i koja može ozbiljno utjecati na profitabilnost svinjogojstva te omesti trgovinu unutar Unije i izvoz u treće zemlje.
                  
               
                     (2)
                  
                  
                     U slučaju izbijanja afričke svinjske kuge postoji opasnost da se uzročnik bolesti proširi na druga svinjogojska gospodarstva i na divlje svinje. Kao rezultat toga može se proširiti iz jedne države članice u drugu državu članicu i u treće zemlje trgovinom živim svinjama ili njihovim proizvodima.
                  
               
                     (3)
                  
                  
                     Direktivom Vijeća 2002/60/EZ (3) utvrđuju se minimalne mjere koje se primjenjuju unutar Unije za kontrolu afričke svinjske kuge. Člankom 9. Direktive 2002/60/EZ osigurava se uspostava zaraženih i ugroženih područja u slučaju izbijanja te bolesti, u kojima se primjenjuju mjere utvrđene člancima 10. i 11. te direktive.
                  
               
                     (4)
                  
                  
                     Nakon slučajeva pojave afričke svinjske kuge u okrugu Trebišovu u Slovačkoj, ta država članica obavijestila je Komisiju o afričkoj svinjskoj kugi na svojem državnom području te je u skladu s člankom 9. Direktive 2002/60/EZ uspostavila zaražena i ugrožena područja na kojima se primjenjuju mjere iz članaka 10. i 11. te direktive.
                  
               
                     (5)
                  
                  
                     Provedbena odluka Komisije (EU) 2019/1273 (4) donesena je nakon uspostave zaraženih i ugroženih područja u Slovačkoj, u skladu s člankom 9. Direktive 2002/60/EZ.
                  
               
                     (6)
                  
                  
                     Od donošenja Provedbene odluke (EU) 2019/1273 epidemiološko stanje u vezi s afričkom svinjskom kugom u Slovačkoj izmijenilo se jer je u okrugu Trebišovu došlo do novog izbijanja bolesti pa je Slovačka zato provela potrebne mjere kontrole i prikupila dodatne nadzorne podatke.
                  
               
                     (7)
                  
                  
                     Kako bi se spriječili nepotrebni poremećaji trgovine unutar Unije te kako treće zemlje ne bi nametnule neopravdane prepreke trgovini, potrebno je u suradnji sa Slovačkom na razini Unije utvrditi pregledana zaražena i ugrožena područja za afričku svinjsku kugu u toj državi članici. Ta pregledana zaražena i ugrožena područja uzimaju u obzir trenutačno epidemiološko stanje u toj državi članici.
                  
               
                     (8)
                  
                  
                     U skladu s tim, područja utvrđena kao zaražena i ugrožena područja u Slovačkoj trebalo bi navesti u Prilogu ovoj Odluci te utvrditi trajanje te regionalizacije.
                  
               
                     (9)
                  
                  
                     Osim toga, Provedbenu odluku (EU) 2019/1273 trebalo bi staviti izvan snage i zamijeniti ovom Odlukom kako bi se uzele u obzir ažurirane mjere za suzbijanje bolesti koje se provode te razvoj situacije u pogledu bolesti afričke svinjske kuge u Slovačkoj.
                  
               
                     (10)
                  
                  
                     Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            Slovačka osigurava da zaražena i ugrožena područja uspostavljena u skladu s člankom 9. Direktive 2002/60/EZ obuhvaćaju barem područja koja su u Prilogu ovoj Odluci navedena kao zaražena i ugrožena područja.
         
         
            Članak 2.
            Provedbena odluka (EU) 2019/1273 stavlja se izvan snage.
         
         
            Članak 3.
            Ova Odluka primjenjuje se do 18. studenoga 2019.
         
         
            Članak 4.
            Ova je Odluka upućena Slovačkoj Republici.
         
         
            Sastavljeno u Bruxellesu 7. kolovoza 2019.
            
               
                  Za Komisiju
               
               Vytenis ANDRIUKAITIS
               
                  Član Komisije
               
            
         
         
            (1)  SL L 395, 30.12.1989., str. 13.
         
         
            (2)  SL L 224, 18.8.1990., str. 29.
         
         
            (3)  Direktiva Vijeća 2002/60/EZ od 27. lipnja 2002. o utvrđivanju posebnih odredaba za kontrolu afričke svinjske kuge i o izmjeni Direktive 92/119/EEZ koja se odnosi na tješinsku bolest i afričku svinjsku kugu (SL L 192, 20.7.2002., str. 27.).
         
            (4)  Provedbena odluka Komisije (EU) 2019/1273 od 26. srpnja 2019. o određenim privremenim zaštitnim mjerama povezanima s afričkom svinjskom kugom u Slovačkoj (SL L 201, 30.7.2019., str. 6.).
      
      
         
            PRILOG
            
                        Slovačka Republika
                     
                     
                        Područja iz članka 1.
                     
                     
                        Datum do kojeg se primjenjuje
                     
                  
                        Zaraženo područje
                     
                     
                        Općine Strážne, Veľký Kamenec, Malý Kamenec, Somotor, Veľký Horeš, Streda nad Bodrogom.
                     
                     
                        18. studenoga 2019.
                     
                  
                        Ugroženo područje
                     
                     
                        Općine Viničky, Klín nad Bodrogom, Ladmovce, Zemplín, Svätá Mária, Rad, Svinice, Svätuše, Malý Horeš, Pribeník, Borša, Bara, Dobrá, Kráľovský Chlmec, Vojka, Cejkov, Malá Tŕňa, Slovenské Nové Mesto, Čerhov, Kašov, Veľká Tŕňa, Luhyňa, Veľaty, Michaľany, Hrčeľ, Kysta, Novosad, Zemplínske Jastrabie, Brehov, Zatín, Bol', Soľnička, Poľany, Leles, Bačka, Biel, Veľké Trakany, Malé Trakany, Čierna nad Tisou, Čierna, Bot'any, Ptrukša, Byšta, Brezina, Kazimír, Lastovce, Stanča, Zemplínska Nová Ves, Zemplínsky Branč, Kožuchov, Zemplínske Hradište, Hraň, Sirník, Malčice, Petrikovce, Veľké Raškovce, Ižkovce, Beša, Čičarovce, Veľké Kapušany, Maťovské Vojkovce, Budince, Kapušianske Kľačany, Ruská, Veľké Slemence.
                     
                     
                        18. studenoga 2019.